டிசம்பர் மூன்றாம் தேதியன்று நிசப்தம் அறக்கட்டளையின் கணக்குக்கு முப்பதாயிரம் ரூபாய் வந்தது. பணத்தை அனுப்பி வைத்த ஆனந்த் ‘வெள்ள நிவாரணத்துக்காக பயன்படுத்திக் கொள்ளுங்கள்’ என்றார். அதுவரைக்கும் அப்படியொரு எண்ணமே இல்லை. நிசப்தம் அறக்கட்டளையின் வழியாக தனிமனிதர்களுக்கு கல்வி மற்றும் மருத்துவம் சார்ந்த உதவிகளையும் பள்ளிகளுக்கு சிறு உதவிகளையும் செய்து வந்திருக்கிறோம். அவையெல்லாம் சிறு சிறு காரியங்கள். வெள்ள நிவாரணம் என்பது பெரும் பொறுப்பு. தூக்கித் தோளில் போட்ட பிறகு சுமை தாங்காமல் இறக்கி வைக்க முடியாது என்கிற தயக்கம் இருந்து கொண்டேயிருந்தது. ஆனால் ‘ஏதாவது செய்யச் சொல்லி’ அடுத்தடுத்து சில நண்பர்கள் வற்புறுத்தினார்கள். அதன் பிறகு அதிகம் யோசிக்கவில்லை. அறக்கட்டளை சார்பில் வெள்ள நிவாரணப் பணியில் ஈடுபடப் போகிறோம் என்று நிசப்தம்.காம் தளத்தில் அறிவித்தவுடன் பணம் குவியத் தொடங்கியது. எதிர்பார்க்காத வேகத்தில் பணம் வந்து கொண்டிருந்தது. பணம் இனி பிரச்சினையாகவே இருக்காது என்று புரிந்து கொள்ள வெகு நேரம் ஆகவில்லை.